Վիկտոր Համբարձումյանի անվան միջազգային գիտական մրցանակ
Հայաստանի ազգային հերոս, ակադեմիկոս Վիկտոր Համբարձումյանի անվան միջազգային գիտական մրցանակ, աստղաֆիզիկայի և դրան հարակից ֆիզիկայի ու մաթեմատիկայի բնագավառներում նշանակալի գիտական աշխատանքների համար տրվող մրցանակ։

Մրցանակը հիմնվել է ՀՀ Նախագահի 2009 թ. ապրիլի 16-ի հրամանագրով՝ Հայաստանի ազգային հերոս, ակադեմիկոս Վիկտոր Համբարձումյանի հիշատակը հավերժացնելու, ինչպես նաև նրա գիտական ժառանգության զարգացումը խթանելու նպատակով։

Մրցանակի շնորհման կարգը 

Մրցանակը շնորհվում է երկու տարին մեկ անգամ՝ աստղաֆիզիկայի, ինչպես նաև դրան հարակից ֆիզիկայի, մաթեմատիկայի բնագավառներում ակնառու գիտական աշխատանքի համար՝ անկախ գիտնականի քաղաքացիությունից։

Հայաստանի Հանրապետության կառավարությունը մրցանակ հայցողների ներկայացրած աշխատանքների փորձաքննության անցկացման և մրցանակի թեկնածուի ընտրության նպատակով, երեք տարի ժամկետով, ստեղծում է ինը հոգուց բաղկացած հանձնաժողով, որի կազմի 1/3-ը փոփոխվում է յուրաքանչյուր տարի, և որտեղ կարող են ընդգրկվել նաև օտարերկրյա գիտնականներ։ Մրցանակի համար անհրաժեշտ միջոցները հատկացվում են ՀՀ պետական բյուջեի միջոցների, ինչպես նաև օրենքով չարգելված այլ միջոցների հաշվին։

Ծանոթագրություններ 

Ֆիզիկայի մրցանակներ
2009 հիմնադրումներ
Հայաստանի պետական մրցանակներ